“ทรัมป์” ลั่นพร้อมถล่มเป้าหมาย 52 จุดหากอิหร่านโจมตีล้างแค้นมะกัน!
"ทรัมป์" ลั่นพร้อมถล่มเป้าหมาย 52 จุดหากอิหร่านโจมตีล้างแค้นมะกัน!
"ทรัมป์" ลั่นพร้อมถล่มเป้าหมาย 52 จุดหากอิหร่านโจมตีล้างแค้นมะกัน!
5 ม.ค. 2563

ประธานาธิบดีโดนัลด์ ทรัมป์ แห่งสหรัฐ ออกมาทวีตข้อความผ่านทางทวิตเตอร์ส่วนตัวในวันนี้ระบุว่า สหรัฐได้เล็งสถานที่สำคัญของอิหร่านไว้หลายแห่ง และจะมีการโจมตีสถานที่เหล่านั้นหากทางอิหร่านออกมาแก้แค้นให้กับนายพลกัสซิม โซเลมานี ผู้บัญชาการกองกำลัง Quds Force ของอิหร่านที่ถูกสังหารในปฎิบัติการโจมตีทางอากาศต่อท่าอากาศยานนานาชาติกรุงแบกแดดของอิรักเมื่อวันศุกร์ที่ผ่านมา
โดยข้อความในทวิตเตอร์ระบุว่า “อิหร่านได้ออกมาพูดว่าจะโจมตีสถานที่ของสหรัฐเป็นการแก้แค้นให้กับนายพลโซเลมานีที่เพิ่งสังหารชาวอเมริกัน และทำให้อีกหลายคนได้รับบาดเจ็บ นอกจากนี้ยังสังหารผู้คนไปมากมาย รวมถึงกลุ่มผู้ประท้วงชาวอิหร่านหลายร้อยคนเมื่อไม่นานมานี้ นายพลโซเลมานีได้ทำการโจมตีสถานทูตสหรัฐและเตรียมการโจมตีสถานที่อื่น ๆ อีก อิหร่านนั้นสร้างแต่ปัญหามานานแล้ว ดังนั้นให้เรื่องนี้เป็นคำเตือนถึงอิหร่าน หากอิหร่านทำการโจมตีชาวอเมริกันหรือสถานที่ของสหรัฐ ทางสหรัฐก็ได้เล็งเป้าที่สถานที่ 52 แห่ง (แทนตัวประกันชาวอเมริกันที่ถูกอิหร่านจับตัวเมื่อหลายปีก่อน) ซึ่งบางแห่งมีความสำคัญต่อชาวอิหร่านและวัฒนธรรมอิหร่านอย่างมาก และเราจะโจมตีสถานที่ดังกล่าวอย่างรวดเร็วและรุนแรงมาก สหรัฐไม่ต้องการภัยคุกคามใด ๆ อีกแล้ว”
ทั้งนี้ สหรัฐได้ใช้ปฎิบัติการโจมตีทางอากาศต่อท่าอากาศยานนานาชาติกรุงแบกแดดของอิรักในช่วงเช้าวันศุกร์ ส่งผลให้นายพลกัสซิม โซเลมานี ผู้บัญชาการกองกำลัง Quds Force ของอิหร่าน และนายอาบู มาห์ดี อัล-มูฮันดิส รองผู้นำกองกำลังฮาชด์ชาบี (Hashd Shaabi) ของอิรัก เสียชีวิต
ทางด้านอยาตอลเลาะห์ อาลี คาเมเนอี ผู้นำสูงสุดอิหร่าน ประกาศพร้อมตอบโต้สหรัฐ ขณะที่นายอาเดล อับดุล มาห์ดี รักษาการนายกรัฐมนตรีอิรัก กล่าวประณามการโจมตีดังกล่าว โดยมองว่าเป็นการแสดงความก้าวร้าวต่อรัฐบาลและชาวอิรัก